Petito ter ruste gelê; opspoorder help soek na kêrelGabrielle Petito (Foto: Twitter) Die bekende Amerikaanse “bounty hunter” Duane “Dog” Chapman, het aangebied om Brian Laundrie, wat spoorloos verdwyn het nadat sy verloofde, Gabrielle “Gabby” Petito, se liggaam onlangs gevind is, te help opspoor. Verskeie mense het ná Laundrie se verdwyning met Chapman in aanraking gekom met versoeke dat hy by die soektog betrokke raak en hy het ingestem om te help. Volgens Chapman wil hy geregtigheid vir Petito se dood laat geskied en sal hy alles in sy vermoë doen om Laundrie op te spoor. Die bekende Amerikaanse “bounty hunter” Duane “Dog” Chapman (Foto: Twitter) Volgens Fox News het Chapman veral deernis met Petito se saak omdat hy in 2006 sy dogter in ŉ motorongeluk verloor het. Sy was dieselfde ouderdom as Petito. “Ek weet hoe Petito se ouers voel,” het Chapman gesê. Chapman is al die afgelope 45 jaar lank ŉ professionele opspoorder, of wat in die VSA as ŉ bounty hunter bekend staan. Hy is ook die ster van sy eie werklikheidsreeks op TV. Die 22-jarige Petito is op 11 September as vermis aangemeld nadat sy en Laundrie op toer deur die VSA gegaan en Laundrie op 1 September alleen teruggekeer het. Daar was geen teken van Petito nie. Amerikaanse owerhede het verlede Sondag tydens ŉ grootskaalse soektog na Petito op menslike oorskot in die Amerikaanse deelstaat Wyoming afgekom. Die plaaslike patoloog het bevestig die oorskot is wel dié van Petito. Die patoloog het ook bevestig dat moord die voorlopige oorsaak van dood is. Laundrie is aanvanklik as “persoon van belang” verklaar en het geweier om met die polisie saam te werk. Die raaisel oor wat met Petito gebeur het, het boonop verdiep nadat Laundrie ook spoorloos verdwyn het. Die polisie het Donderdag ŉ lasbrief vir Laundrie se inhegtenisneming uitgereik. Soektog na Laundrie Chapman het intussen Saterdag by Laundrie se ouers se huis opgedaag [Foto: Jab News, Twitter] Volgens hom het hy inligting ontvang wat daarop dui dat Laundrie moontlik in die Appalachiese Gebergte skuil. Hy het glo voorheen daar gaan kamp. “As daar ŉ plek is waar hy heel moontlik kan wegkruip, sal dit daar wees. Hy is nie ŉ ervare misdadiger nie en sal na die plek gaan waar hy die gemaklikste is – en dit is die buitelug,” voer Chapman aan. “Ek dink nie hy sal voortvlugtend kan bly en ŉ misdadige bestaan voer soos om byvoorbeeld uit winkels te steel of in goedkoop hotelle te bly nie.” The US Sun berig Bill Warner, ŉ private ondersoeker, het Chapman se stelling beaam en Laundrie ook as ŉ sogenaamde “elite stapper en buitelugman” beskryf en gesê dat hy waarskynlik op die vlug in die bos is en moontlik op pad is na die voetslaanpad in die Appalachiese Gebergte. Die polisie het ŉ beroep gedoen dat enigiemand met meer inligting oor waar Laundrie hom kan bevind, hulle sal skakel. Roudiens Petito se ouers tydens haar roudiens [Foto: Erin Smith, Twitter] Petito se pa, Joe, het die diens geopen en mense gevra om nie bedroef te wees oor die tragiese dood van sy dogter nie. Hy het gesê almal moet eintlik geïnspireerd wees oor haar kort lewe wat vol avontuur was. “As julle vandag hier weggaan, word geïnspireer deur wat sy bereik het – want die hele planeet ken nou my dogter se naam,” het Joe Petito gesê. “Ek kon nie as ŉ pa trotser wees nie.” ŉ Regstreekse uitsending van die diens wys hoe geliefdes mekaar omhels voor ruikers blomme en groot foto’s van Petito. Tientalle polisielede en nooddienswerkers het ook die diens bygewoon.